BESLUTNING [1] om bananer

[1] Vedtager af Den Paritetiske Forsamling AVS-EU den 20. marts 1997 i Bruxelles (Belgien).

Den Paritetiske Forsamling AVS-EU,

- forsamlet i Bruxelles den 17.-20. marts 1997,

- der henviser til sine tidligere beslutninger om bananer, som den vedtog den 6. oktober 1994 i Libreville, den 3. februar 1995 i Dakar, den 29. februar 1996 i Windhoek og den 25. september 1996 i Luxembourg,

- der henviser til sine beslutninger herom, der blev vedtaget på AVS-Rådets 64. møde, som afholdtes den 13.-15. november 1996 i Bruxelles,

A. der på ny betoner AVS- og EU-bananindustriernes betydning for eksportindtægterne, beskæftigelsen, udviklingen af infrastrukturerne, miljøbeskyttelse og generelt den socioøkonomiske udvikling i de pågældende stater,

B. der henviser til, at en ubalance i bananhandelen ville bevirke en kraftig arbejdsløshed, et fald i eksportindtægterne og visse økonomiers sammenbrud og ville få katastrofale følger for den sociale og politiske stabilitet i disse lande,

C. der med foruroligelse noterer sig, at den overforsyning af markedet, som forhøjelsen ud over efterspørgselsniveauet af toldkontingentet for bananer med oprindelse i dollarzonen har bevirket, er resulteret i et sammenbrud i priserne på EU-markedet,

D. der henviser til, at prisfaldet bringer AVS- og EU-producenterne i en meget alvorlig forlegenhed,

E. der henviser til Lomé-konventionens mål, dvs. en styrkelse af AVS-landenes samhandel med EU, særlig forpligtelsen i protokol nr. 5 om bananer, herunder bilag LXXIV til den fjerde Lomé-konvention, til at sikre AVS-producenterne adgang til deres traditionelle markeder og forbedre produktions- og markedsføringsvilkårene for bananer fra AVS-landene,

F. der henviser til, at EU-ordningen for bananer, der er fastlagt ved forordning (EF) nr. 404/93, fastsætter, at EU skal drage omsorg for overholdelsen af sine forpligtelser over for de bananproducerende AVS-stater inden for rammerne af den fælles markedsordning for bananer,

G. der gør opmærksom på, at den fælles markedsordning har til formål at sikre, at AVS-leverandører og EU-producenter fortsat opnår en passende fortjeneste på EU-markedet, og at mangelen på indtægtsstøtte til AVS-producenter gør muligheden for at opnå en tilsvarende fortjeneste på markedet endnu mere væsentlig for alle,

H. der henviser til, at EF-Domstolen har anerkendt den juridiske gyldighed af den fælles markedsordning for bananer, og at dette omtales i Marrakech-aftalerne, som er undertegnet af alle GATT-aftalens kontraherende parter,

I. der henviser til, at AVS-Gruppen har forelagt sine synspunkter til behandling i forbindelse med Kommissionens forslag til Rådet, som tager sigte på at ændre ovennævnte ordning,

J. der henviser til den udtalelse, Europa-Parlamentet afgav i februar 1997 om Kommissionens forslag til ændring af den fælles markedsordning for bananer,

K. der med foruroligelse konstaterer, at AVS-bananeksporten til EU er blevet begrænset til et maksimumskvantum, hvorimod eksporten af bananer fra dollarzonen med oprindelse i Latinamerika er ekspanderet gennem en forhøjelse af toldkontingenterne, endog til skade for markedspriserne,

L. der beklager, at AVS-Gruppens anmodning om, at Somalia betragtes som et force majeure-tilfælde, ikke er blevet imødekommet til trods for de alvorlige vanskeligheder, der skyldes den sociale uros negative indvirkning på landets industri,

M. der er yderst foruroliget over overgrebene mod ovennævnte ordning, navnlig det, der i øjeblikket er i gang i WTO-panelet, som er nedsat på anmodning af USA og fire lande i Latinamerika med henblik på at afgøre, om denne ordning er forenelig med internationale handelsregler,

N. der er alvorligt bekymret over interimsrapporten fra WTO-panelet, som drager EU-bananordningen i tvivl,

1. tilskynder EU-Rådet til omgående at foretage et passende modtræk baseret på politisk vilje, der varetager AVS- og EU-bananproducenters interesser;

2. glæder sig over holdningen i Europa-Parlamentet, som stillet over for forslagene om en ændring af den fælles markedsordning for bananer har forkastet enhver forhøjelse af toldkontingentet ud over 2,3 mio t og på ny har fastsat tildelingen af importtilladelser forbeholdt EU-producenter og traditionelle AVS-leverandører til 30%, og tilskynder Kommissionen og Rådet til at rette sig efter den således tilkendegivne mening;

3. opfordrer EU-Rådet til:

(i) at sikre sig, at forpligtelserne over for AVS- og EU-producenter overholdes under hensyn til, at de fordele, der gives AVS- og EU-bananer, og disses adgang til EU-markedet bevares fuldt ud;

(ii) omgående og positivt at behandle AVS-landenes holdning til ændringsforslagene til forordning (EF) nr. 404/93, særlig følgende punkter:

- en udvidelse gående ud på, at AVS-leverandører bliver omfattet af bestemmelserne om princippet om overførsel af kvoter svarende til bestemmelserne i GATT-rammeaftalen, som gør det muligt for bananleverandører blandt landene i Latinamerika midlertidigt at reallokere de kvantiteter, som ikke er leveret i løbet af et høstår af en eller flere leverandørstater, inden for rammerne af en global aftale uden geografiske begrænsninger, som omfatter ikke-traditionelle leverandører;

- force majeure-tilfælde;

- undtagelse fra kravene med hensyn til »dollar«-attestering for de 90 000 t ikke-traditionelle bananer, der allokeres inden for rammerne af rammeaftalen;

- den særlige situation på Windward Islands;

- tildeling af en særlig kvote til Ghana;

(iii) at gøre det muligt for AVS-landene at deltage i EU-bananmarkedets vækst eller udvidelse;

4. opfordrer indtrængende Kommissionen til:

(i) at stå fast i forsvaret af bananordningen i WTO over for USA og de latinamerikanske lande og fuldt ud at udnytte den klageprocedure, som er fastsat inden for rammerne af ordningen for bilæggelse af tvister;

(ii) at træffe passende foranstaltninger for at undgå et sammenbrud i markedspriserne, som ville bevirke et mærkbart fald i AVS-producenternes eksportindtægter;

(iii) at give AVS's anmodning om, at Somalia betragtes som et force majeure-tilfælde, en positiv behandling;

5. pålægger sine formænd at sende denne beslutning til AVS-EF-Ministerrådet og Kommissionen.